
A hallássérült személyek valós fül mérési eredményei és annak hatása a hallókészülékek optimális beállítására

A hallókészüléktechnológiák egyik legfrissebb eredménye a hallókészülékes ellátás során a valós fül mérés. Külföldi tanulmányok, valamint ellátóhelyek már több éve foglalkoznak műszeres valós fül mérésekkel, viszont a magyarországi gyakorlatban még csekély utat járt be. Kutatásom célja a valós fül mérés adaptálása, adatok gyűjtése, tapasztalatok szerzése. Annak vizsgálata, hogy ez a mérési eljárás mennyiben segíti elő a hallókészülékek optimális illesztését az egyéni paraméterek alapján.
A valós fül mérés fontossága pár apró decibelnyi különbségben rejlik. Az eszköz segítségével kiküszöbölhetjük a túl- illetve alulerősítést azokban az esetekben is, ahol a páciens nem tudja megfogalmazni ezt az érzetet, vagy éppenséggel az előző hallókészülékes beállításai miatt, már hozzá is szokott ezekhez a hangokhoz. Pontosabb illesztést tesz lehetővé, mint amikor csak becslés alapján történik meg a hallókészülék beállítása, vizuális megerősítést biztosít a szakember számára, ami megkönnyítheti a hallókészülék beállítását, új készülék esetén az illesztést.
Kutatásom során gyakorlati vizsgálatot terveztem. Hipotéziseim a következők:
1.A hallókészülék illesztésekor a valós fül mérések alkalmazása eltérő eredményeket mutat a hallókészülék programbeállításaiban a csak objektív vagy szubjektív mérésekhez képest.
2.A hallókészülék illesztésekor a valós fül méréseken átesett személyek hallásélménye javul a valós fül mérést megelőző állapothoz képest.
3.Az első és a második hipotézis alapján összefüggés tapasztalható a hallókészülék programbeállításainak eredményeiben való változás és a hallásélmény között.
Jelenleg ez egy felderítő jellegű pilot study, mely során egy kényelmi mintavételt alkalmaztam. A vizsgálat szoftveres háttere a Noah rendszerében futott az Otosuite illetve TargetMatch programokon keresztül. Hardveres részét pedig az Aurical Freefit eszközeivel végeztem. Dolgozatomban a mérés előtti és utáni hallókészülékes programbeállításokat hasonlítom össze.
Az eddigi eredmények szerint az egyéni valós fül mérés nagyban eltér a standard életkorhoz igazított becsléstől. Viszont azt még jelen kutatásban bizonyítani nem tudtam, hogy ez ténylegesen jobb illesztést tesz-e lehetővé az előző illesztési formához képest. A programbeállítások minden személy esetében változtak, a változtatások mértéke pedig személyeként, és a személyek két füle között is eltérő eredményt mutat.

